als_Latn dik_Latn sag_Latn
Amaneti në selinë e kulturës francezeKulturë Monday, March 16th, 2015
Alba Kepi
Filmi shqiptar “Amaneti” i regjisorit Namik Ajazi është përzgjedhur të jetë pjesë e Festivalit Frankofon të Filmit në Romë. Nga data 24 deri më 31 mars në selinë e Institutit Francez të Kulturës në Romë, dhjetë filmat pjesëmarrës do të konkurrojnë për të fituar Çmimin e Publikut dhe Çmimin e Madh të Jurisë.
Në zemër të kryeqytetit italian, në një nga ato rrugët lidhëse mes sheshit më të bukur të këtij qyteti “Piazza Navona” e tempullit më joshës të Romës antike “Patheon”, ndërtuar nga perandori Adrian mes viteve 118-128 p.e.s, gjendet Qendra e Kulturës Franceze “Centre Saint-Louis”. Themeluar qysh më 1945 nga filozofi Jacques Maritain, ky institut ka krijuar një identitet unik në rrjetin e përhapjes së kulturës franceze në botë me larminë e eventeve kulturore-artistike e dinamizmin e konferencave e debateve të përjavshme shkencore.
Muaji mars ka një vëmendje të veçantë për kinematografinë, që arrin kulmin në javën e fundit të tij me Frankolim Festival i organizuar në bashkëpunim me Ambasadat e përfaqësitë e vendeve anëtare të Organizatës Ndërkombëtare të Frankofonisë. Dhjetë filma me metrazh të gjatë nga dhjetë vende si Shqipëria, Belgjika, Luksemburgu, Kanada, Francë, Liban, Marok, Zvicër, Tunizi e Senegal, mes 80 shtetesh, pjesë të Kësaj Organizate janë përzgjedhur për këtë konkurs kinematografik. Një juri e përbërë nga profesionistë të artit të kinemasë e kryesuar nga sekretari i përgjithshëm i sindikatës së gazetarëve italianë të kinematografisë Romano Milani do të vlerësoj fituesin e këtij Festivali me Çmimin e Madh. Por nuk do të mungoj dhe opinioni i spektatorëve të këtij Festivali, të cilët do të kenë mundësinë të votojnë e të zgjedhin të preferuarin e që do të vlerësohet me Çmimin e Publikut.
Gjatë javës së Festivalit të filmit në Romë nuk do të mungojnë dhe takimet me aktorë, regjisorë e producentë kinematografik. Dhjetë filmat pjesëmarrës shfaqen për herë të parë për publikun italian e do të jenë në gjuhën origjinale. Filmi shqiptar “Amaneti” është programuar më mbrëmjen e së premtes më datë 30 Mars, e zyra e shtypit e këtij Festivali bën me dije se regjisori shqiptar Namik Ajazi së bashku me aktoren Eva Alikaj do të jenë të pranishëm në sallë, paraprakisht në një takim me profesionistë e të apasionuar të artit të kinematografisë. A do mund Shqipëria e viteve ’80, historia e Mentor Hasës, një spiun-viktimë e sistemit komunist e puna e artistëve shqiptarë të fitojnë zemrën e publikut o votën e jurisë?
Edicioni i gjashtë i Festivalit Frankofon të filmit në Romë do të inaugurohet nga projektimi i një filmi special jashtë konkursit, “Timbuktu”, fitues i çmimit të kritikës në Festivalin e Kanës 2014 dhe do të mbyllet me vlerësimin e fituesve në një mbrëmje gala, më datën 31 mars.
als_Latn gla_Latn als_Latn als_Latn als_Latn als_Latn als_Latn